Kyseessä oli ensimmäinen sähköpyörillä ajettu MM-kisa.

Niki Tuulen nimi jää historiaan ratamoottoripyöräilyn MM-sarjassa, sillä 23-vuotias imatralainen voitti sunnuntaina ensimmäisen sähköpyörillä ajetun MotoE-luokan kisan Saksan Sachsenringillä.

Ykkösenä kaksi kierrosta ennen maalia ollut Tuuli julistettiin voittajaksi, kun kisa keskeytettiin punaisella lipulla Italian Lorenzo Savadorin ulosajon takia. Toiseksi ajoi britti Bradley Smith ja kolmanneksi Ranskan Mike di Meglio.

– Olosuhteet olivat vaikeat. Piti pohtia, kuinka kuiva rata on. Pyörä ei ollut ihan sellainen kuin lauantaina, ja se näkyi avausmutkassa. Tämä on kuitenkin hyvä alku sarjalle, paalupaikalta kisaan startannut Tuuli kertoi maalihaastattelussa.

MotoE-luokan kausi jatkuu Itävallassa 11. elokuuta.

Julkaistu Tuulen kommentit sisältävä versio ja päivitetty otsikko kello 12.00.